**Om fără oameni**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când inima e mai uşoară ca fulgul

nu mai rămâne niciun păcat de iertat,

doar o fereastră deschisă de dragoste

să se simtă cum intră primăvara în sânge.

Înger de purpură cu fluturi pe trup

la gât flori de cireş cu miresme,

pe pajişti de verde cu miei de argint

unde ies din tufişuri iepurii soarelui.

Când pentru munţi nopţile nasc izvoare,

sărut frumosul şi binele, uit tristeţea,

în oglinzi inundă fericirea

de nu pot zări norocul ce se ascunde şi fuge.

Daţi-mi ocazia

într-o lună de miere cu stupi de iubire,

să înalţ suflete cu blândeţe creştină,

aşa cum săruţi un bolnav pe durere

şi-mi curg din vene cuvinte de mir,

de pun pe răni plasturi cu inima

uitând să mai fiu om fără oameni.